पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण की रोकथाम के लिए भले ही प्रदेश सरकार ने उत्तरप्रदेश की ओर से आ रहे यात्री वाहनों को रोक दिया हो। लेकिन हकीकत यह है आदेश सिर्फ कागजों में ही सिमट कर रह गया है। हर रोज बड़ी संख्या में यूपी और दिल्ली से बसों में भरकर बड़ी संख्या में लोग भिंड जिले की सीमा में प्रवेश कर रहे हैं, जिनका लेखाजोखा भी प्रशासन के पास नहीं है। ऐसे में कोरोना संक्रमण की चेन को तोड़ना मुश्किल भरा साबित हो रहा है। यहां बता दें कि जिले में कोरोना संक्रमण की रफ्तार को कम करने के लिए कर्फ्यू लगे हुए 15 दिन पूरे हो चुके हैं।
बावजूद जिले में हर रोज 40 से 50 कोरोना के नए मरीज मिल रहे हैं। वहीं इससे दो गुनी संख्या में कोरोना संदिग्ध उपचार के लिए सरकारी अथवा निजी अस्पतालों में पहुंच रहे हैं। जबकि वैज्ञानिकों के अनुसार 14 दिन के लॉकडाउन में कोरोना संक्रमण की चेन टूट जाती है। लेकिन जिले में लॉकडाउन की जगह लगाया गया जनता कर्फ्यू भी 15 दिन बाद बे कामयाब साबित हो रहा है, इसके पीछे मुख्य वजह यह है कि कर्फ्यू के दौरान आमजन की सुविधा के लिए जितनी रियायतें दी जा रही है, वहीं संक्रमण को बढ़ावा दे रही है।
25 हजार घरों का किया सर्वे, 1.26 लाख की हुई स्क्रीनिंग
किल कोरोना अभियान के तहत जिले में पिछले तीन दिनों में आशा, एएनएम और स्वास्थ्य कार्यकर्ताओं द्वारा 25 हजार से अधिक घरों को सर्वे किया जा चुका है। इन घरों के 1 लाख 26 हजार लोगों की स्क्रीनिंग की गई है, जिनमें से सर्दी, खांसी, जुकाम और बुखार जैसे मरीजों को आवश्यक दवाएं भी दी गई है।
इटावा बॉर्डर: पुलिस जवानों ने बस लौटाई, सवारियां ऑटो पहुंची शहर
बुधवार की दोपहर करीब डेढ़ बजे भिंड इटावा रोड पर शासकीय हाईस्कूल बरही पर बनाए गए स्क्रीनिंग नाके पर एक बस दिल्ली की गुजर रही थी। भास्कर टीम को देखने के बाद नाके पर मौजूद पुलिस जवान ने बस रोक दी। साथ ही उसे लौटाने लगा। लेकिन स्क्रीनिंग करने वाला कोई कर्मचारी बस के पास नहीं आया। इसी दौरान इटावा से एक ओर बस आ गई, जिसे भी पुलिस जवान लौटाने लगा। भास्कर टीम को जाते देख बस की सवारियां ऑटो से भिंड शहर के लिए रवाना होने लगी। स्क्रीनिंग के लिए बैठी टीम ने किसी के नाम पते तक नहीं पूछे।
ग्वालियर बॉर्डर: न कोई स्क्रीनिंग प्वाइंट और न कोई रोकटोक
बुधवार की दोपहर एक बजे हैं। भिंड- ग्वालियर रोड पर मालनपुर में आरटीओ बेरियर के पास पुलिस के बेरिकेड्स तो लगे हैं। लेकिन हाईवे से गुजरने वाले वाहनों की रोकटोक अथवा उनमें सवार लोगों की स्क्रीनिंग आदि के लिए कोई भी शासकीय कर्मचारी अथवा स्वयंसेवी मौजूद नहीं है। जबकि जिले के सबसे ज्यादा लोगों का आवागमन ग्वालियर से ही होता है। वहीं यूपी और राजस्थान की ओर से भी कई वाहन भी इसी रोड से जिले की सीमा में प्रवेश करते हैं।
शहर का मुख्य बाजार: दिखाने को दुकानें बंद, अंदर किया जा रहा कारोबार
शहर में इन दिनों कोरोना कर्फ्यू चल रहा है। लेकिन शहर में कर्फ्यू जैसी कोई हालात नजर नहीं आ रहे हैं। आलम यह है कि शहर के मुख्य बाजारों में जहां बेवजह लोग सड़कों पर घूम रहे हैं। वहीं व्यापारी भी दुकान शटर गिराकर अंदर ग्राहकों की भीड़ जुटाकर कारोबार कर रहे हैं। इसी प्रकार से सब्जी मंडी में भी ग्राहकों की भीड़ जुट रही है। यही कारण है कि हर रोज शहर में कोरोना संक्रमण के नए मरीज मिल रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn